Aines Cleveskoa

Aines Cleveskoa (Kleve, 1422ko martxoaren 24a - Erriberri, 1448ko apirilaren 6), Nafarroako erregina ezkontidea (1441 – 1448) izan zen. Aita Adolfo I.a Cleveskoa eta osaba Filipe III.a Borgoinakoa zituen.

 Ezkontza eta seme-alabak 
Joan Nafarroako errege ezkontideak emazte bat bilatu zuen Europako etxeen artean Karlos bere seme nagusiarentzat, eta, azkenean, Aines Cleveskoaren alde egin zuen, Filipe Borgoinako dukearen iloba baitzen. Hala ere, José María Lakarrak adierazi zuen bezala, «ikuspegi politiko eta ekonomikotik egindako aukeraketa ez zen egokia izan. Clevestarren familia ez zen aberatsa, bere aberastasun guztia Borgoinako etxetik zetorkiolako. Gurasoek hamar seme-alaba izan zituzten — hiru gizonezko eta zazpi alaba — eta Aines hirugarrena zen, 1422an jaioa».

Itsasoz iritsi zen Nafarroara, eta Bilbon lehorreratu zen. Bertan, Joan Beaumont jaunak, San Joan Ospitaleko Zaldunen Ordenako nafar prioreak, harrera egin zion, segizio handi batek lagunduta. Handik Lizarrara abiatu zen. Karlos Vianakoarekin Erriberrin ezkondu zen 1439ko irailaren 30ean. Senargaien omenez, jaiak, oturuntzak eta zaldunen bidezko ospakizunak izan ziren, garai hartako kronikek diotenez. 

Lakarrak adierazi zuen bezala, «Zuria erreginak laster ekin zion bere errainari gorteko bizitza jainkozalean, eta San Zernin elizako (Iruñea) Santa Katalina kofradiako "kide", zeinari printzea eta infantak ere baitzitzaizkion, bilakatu zuen aitorlea hautatu eta seme-alabekin Uxueko erromesaldira lagundu zion». Baina, beste alde batetik, printzesa gazteak Borgoinako gortearen modak eta gustuak ekarri zituen Nafarroako gortera, «XV. mendean Mendebaldeko gorterik ospetsuena, bere luxu, festa eta apetengatik», José María Lakarraren hitzetan. Historialari honen arabera, 1441ean Blanca erregina hil eta gero, Karlos Vianakoak erresumaren erregeordetza izan zuen urteak, 1448an Aines andrea hil zen arte, «printzearen bizitzako urterik zoriontsuenak eta Erriberriko gorteko animatuenak izan ziren. Arrazoi nimiñoenengatik, festa eta oturuntzak antolatzen zituzten». Honela deskribatu zuen alemaniar zaldun batek Erriberriko gortea urte haietan:

Karlosek eta Ainesek ez zuten seme-alabarik izan, baina Karlosek alaba bat izan zuen gorteko dama bat zen Maria Armendaritzekin.  

Aines 1448ko apirilaren 6an hil zen, 25 edo 26 urterekin. Aines hil ondoren, ezkontza berri baten proiektuek ez zuten fruiturik eman eta Karlos 1461ean hil zen berriro ezkondu gabe.

 Familia 

 Erreferentziak 

 Bibliografia 

 Kanpo estekak 

Kategoria:Nafarroako errege-erreginen ezkontideak
Kategoria:Erdi Aroko Alemania
Kategoria:Erriberrin hildakoak